<classify> MAOFISA wa Shirika la Viwango Tanzania TBS wametoa elimu, kusikiliza na kuzipatia ufumbuzi changamoto mbalimbali zinazowakabili wenye viwanda, wazalishaji na wajasiriamali nchini, ikiwa ni sehemu ya maadhimisho ya Siku ya Viwango Duniani.Maofisa hao walikutana na wadau hao mwishoni mwa wiki kwenye ofisi za SIDO Vingunguti jijini Dar es Salaam ili kuwahamasisha kuhusu umuhimu wa viwango na kuwataka waendelee kufanya uzalishaji kwa kufuata mifumo sahihi. Maadhimisho hayo huadhimishwa na Shirika la Viwango la Kimataifa ISO ambalo TBS ni mwanachama kila mwaka ifikapo Oktoba 14.Lakini kwa Tanzania kutokana na siku hiyo kuangukia tarehe ya kumbukizi ya kifo cha Baba wa Taifa Mwalimu Julius Nyerere, TBS ilisogeza mbele maadhimisho hayo hadi kuanzia Oktoba 21 na yanatarajiwa kufikia kilele Oktoba 31, mwaka huu. Ofisa Viwango Mwandamizi wa TBS, Joseph Mwaipaja, alisema wanatumia fursa hiyo kukumbusha wadau umuhimu wa viwango, kwani lengo lao ni pamoja na kupunguza bidhaa zisizofaa katika masoko ya Tanzania.Alisema wametumia maadhimisho hayo kuzungumza na wenye viwanda, wazalishaji na wajasiriamali ili kuwaelekeza na kuwakumbusha umuhimu wa wao kushiriki katika utayarishaji viwango.Unapotengeneza bidhaa, wewe ndiye unayefahamu vizuri zaidi bidhaa yako, kwa hiyo ni muhimu kujumuisha matakwa ya wenye viwanda kwenye viwango vyetu, alisema Mwaipaja.Alisema maofisa wa shirika hilo walienda SIDO ili kuwakumbusha wenye viwanda na wajasiriamali kuwa bidhaa lazima kukidhi viwango vya kitaifa. Mwaipaja alisema wanaadhimisha siku ya viwango mwaka huu, wakijivunia kuendelea kuenea kwa elimu ya viwango kwa Watanzania wengi, kwani bidhaa nyingi zinazozalishwa sasa ni zile zinazokidhi viwango. Alisema kwa sasa Rais John Magufuli anasisitiza ujenzi wa Tanzania ya viwanda, hivyo na wao lazima wamsaidie ili bidhaa zinazozalishwa lazima ziwe zinakidhi viwango.Ofisa Uhusiano wa TBS, Neema Mtemvu alisema kuanzia Oktoba 21 hadi 31 mwaka huu, kuna mambo ambayo yameamua kuyafanya ikiwa ni sehemu ya maadhimisho ya Siku ya Viwango Duniani.Alisema wamekuwa wakitoa elimu ya viwango kwa njia mbalimbali kwa kushirikiana na vyombo vya habari na wameona elimu ni muhimu zaidi kuanzia chini. Ili kueneza elimu hiyo ya viwango katika kipindi hiki cha maadhimisho hayo watatembelea shule 12 za msingi na sekondari katika mikoa ya Pwani na Dar es Salaam kutoa elimu ya viwango na umuhimu wa kutumia bidhaa zilizothibitishwa ubora.  <topic>: KITAIFA 